RMLผงานเอเชีย
เป็นเรื่องที่ชวนสงสัยว่า ไลโอเนล ลี มหาเศรษฐีหนุ่มวัย 40 ปี ชาวฮ่องกง ที่นำโฮลดิงหรือบริษัทลงทุนในบริษัทอื่นส่วนตัวชื่อ เจเอส ออยล์ พีทีอี ของสิงคโปร์ เข้ามาถือหุ้น บริษัท ไรมอนแลนด์ (RML) สัดส่วน 24.98% ด้วยเงินลงทุนกว่า 2,100 ล้านบาท หรือเฉลี่ยหุ้นละ 2.40 บาท จากกลุ่มแขกคูเวต IFA โฮเทลส์ แอนด์ รีสอร์ท 3 เมื่อต้นเดือน ก.พ.ที่ผ่านมา เป็นใคร????
5 ก.พ. 2556

เป็นเรื่องที่ชวนสงสัยว่า ไลโอเนล ลี มหาเศรษฐีหนุ่มวัย 40 ปี ชาวฮ่องกง ที่นำโฮลดิงหรือบริษัทลงทุนในบริษัทอื่นส่วนตัวชื่อ เจเอส ออยล์ พีทีอี ของสิงคโปร์ เข้ามาถือหุ้น บริษัท ไรมอนแลนด์ (RML) สัดส่วน 24.98% ด้วยเงินลงทุนกว่า 2,100 ล้านบาท หรือเฉลี่ยหุ้นละ 2.40 บาท จากกลุ่มแขกคูเวต IFA โฮเทลส์ แอนด์ รีสอร์ท 3 เมื่อต้นเดือน ก.พ.ที่ผ่านมา เป็นใคร????
การเข้ามาของ ลี ผู้นี้ เกิดขึ้นเฉียดฉิวก่อนหน้าที่กลุ่ม IFA ได้เจรจาขายหุ้นให้กับ “สุวัจน์ ลิปตพัลลภ” หัวหน้าพรรคชาติไทยพัฒนา ราคา 2.10 บาท 3 สัปดาห์ก่อน 
จู่ๆ IFA ก็ล้มธุรกรรมกับ สุวัจน์ ซึ่งไม่ได้มีแค่ “สุวัจน์” เท่านั้น ทนายนักซื้ออย่าง “วิชัย ทองแตง” ก็จ่อคิวจาก “สุวัจน์” 
แต่แล้ว ลี ก็โผล่มาคว้า RML ไปในที่สุด พร้อมกับดึง “ประดิษฐ์ ภัทรประสิทธิ์” อดีต รมช.คลัง เข้ามาช่วยรับหน้าที่ “ประธานกรรมการให้กับ RML
ลี เป็นใคร??? เกี่ยวข้องกับ “สุวัจน์” หรือไม่ จากการเปิดตัวของ ลี ในงานแถลงข่าวบ่ายวันที่ 4 ก.พ. ที่โรงแรมแกรนด์เอราวัณ ลี เป็นผู้ถือหุ้นใหญ่ เจเอส ออยล์ พีทีอี ซึ่งเป็นบริษัทโฮลดิงที่ลงทุนในธุรกิจหลากหลาย เช่น บริษัท เอสร่า โฮลดิ้งส์ ประกอบธุรกิจเกี่ยวกับน้ำมันและก๊าซธรรมชาตินอกชายฝั่งในสิงคโปร์ ธุรกิจอสังหาริมทรัพย์ โดยพัฒนาโครงการทาวเวอร์ 15 อาคารสูง 30 ชั้น ตั้งอยู่ใจกลางย่านธุรกิจของสิงคโปร์ 
บริษัท เอสร่าฯ ยังเป็นเจ้าของบริษัท ไทรยาร์ดส์ โฮลดิ้งส์ ทำธุรกิจต่อเรือ ธุรกิจโรงแรมแคลพลัสน์ เดอะบูติก โฮเทล ซึ่งหลายๆ กิจการ จดทะเบียนอยู่ในตลาดหลักทรัพย์สิงคโปร์ มาเลเซีย และนอร์เวย์ 
ลี กล่าวว่า เคยเข้ามาทำธุรกิจในไทยเป็นเวลานานกว่า 20 ปี โดยทำการค้าร่วมกับบริษัท ปตท.สำรวจและผลิตปิโตรเลียม (PTTEP) และการมาทำธุรกิจครั้งนี้เป็นการมาในฐานะผู้ถือหุ้นใหญ่และใหม่ของ RML เป็นเรื่องน่ายินดี และตั้งใจให้รู้ว่าต้องการเข้ามาพัฒนาให้ไรมอนแลนด์เติบโตขยายธุรกิจให้เป็นที่รู้จักในเอเชียแปซิฟิก ด้วยตัวของ RML ที่เป็นบริษัทอสังหาริมทรัพย์ชั้นนำของไทยผู้ประกอบการคอนโดมิเนียมระดับบน 
ผนวกกับความเชี่ยวชาญของ ลี ที่ทำอสังหาริมทรัพย์ในสิงคโปร์ มาเลเซีย มีเป้าหมายให้ RML ไปทำธุรกิจอสังหาริมทรัพย์ในสหรัฐอเมริกาภายในปีนี้ ด้วยแบรนด์ของไรมอนแลนด์เอง แต่ขณะนี้เร็วเกินไปที่จะบอกเป้าหมายและแผนงาน เพราะเข้ามาซื้อหุ้นได้เพียง 2 วัน
นอกจากนั้น ยังขอเวลา 2 สัปดาห์ จะเปิดแผนงาน 2 ปี พร้อมยืนยันว่าการเข้ามาถือหุ้นครั้งนี้เป็นการถือลงทุนระยะยาว ต้องการให้ RML กระจายการลงทุนที่หลากหลายในภูมิภาคนี้ ตามความชำนาญของ ลี
“จอห์นสัน ตัน” ที่ปรึกษาการเงินของ ลี บอกว่า เหตุผลที่ ลี มาลงทุนระยะยาว เพราะราคาอสังหาริมทรัพย์ถูกมากเมื่อเทียบกับสิงคโปร์ ซึ่งประเทศไทยมีโอกาสเติบโตอีกมาก
ขณะที่ ประดิษฐ์ ภัทรประสิทธิ์ ประธานกรรมการ RML กล่าวว่า ไม่ได้ถือหุ้น RML แม้แต่หุ้นเดียว และเป็นประธานที่ไม่มีอำนาจการบริหารใน RML รวมถึงไม่รู้ว่าใครเจรจาซื้อขายหุ้น
สำหรับที่มาของการมารับตำแหน่งประธานกรรมการ ซึ่งส่วนตัวรู้จักกับ ตัน มากว่า 20 ปี เห็นว่า ลี เป็นนักลงทุนต่างชาติที่มุ่งมั่นเข้ามาลงทุนในประเทศไทย สร้างประโยชน์ให้ประเทศไทย เมื่อลงทุนแล้วก็ต้องการคนที่ไว้วางใจและช่วยได้ โดยให้ความไว้วางใจตนเองเข้ามาเป็นประธานกรรมการ
“นักลงทุนกลุ่มนี้ไม่ใช่มาแล้วก็ไป เป็นนักลงทุนระยะยาวที่มีเงินเยอะ มีธุรกิจหลากหลาย ต้องการเข้ามาลงทุนในประเทศไทย ก็ต้องสนับสนุน” ประดิษฐ์ กล่าวทิ้งท้าย
ส่วน ลี จะอยู่กับไรมอนแลนด์นานแค่ไหน ระยะเวลาและผลตอบแทนเท่านั้นจะเป็นเครื่องพิสูจน์